b'\n_START_ARTICLE_\nAvto-moto zveza Slovenije\n_START_PARAGRAPH_\nAvto-moto zveza Slovenije (kratica AMZS) je osrednji slovenski avtomobilski klub. Ukvarja se s prometno varnostjo, preventivo, izobra\xc5\xbeevanjem voznikov (avto\xc5\xa1ola in \xc5\xa1ola varne vo\xc5\xbenje), nudi pa tudi avtomobilisti\xc4\x8dne storitve, kot so servis, tehni\xc4\x8dni pregledi in pomo\xc4\x8d na cesti. V sedanji obliki deluje od leta 1948, njeni za\xc4\x8detki pa se\xc5\xbeejo v leto 1909.\n_START_SECTION_\nZgodovina\n_START_PARAGRAPH_\nPrvi avtomobilisti\xc4\x8dni klub na Slovenskem, ki hkrati tudi velja za predhodnika AMZS, je bil na pobudo barona Friderika Borna ustanovljen 16. julija 1909 pod imenom Krainer Automobil-klub oz. Kranjski avtomobilni klub. Temeljna na\xc4\x8dela so bila \xc5\xa1port, pospe\xc5\xa1evanje turizma, pojasnjevanje pomena avtomobilizma in pou\xc4\x8devanje voznikov._NEWLINE_Leta 1920 se je klub preimenoval v Avtomobilski klub za Slovenijo, kmalu zatem pa v Jugoslovanski avtomobilski klub, ker je hotel izdajati mednarodne dokumente, a dovoljenje za to je lahko dobil en klub v dr\xc5\xbeavi. Hitro se je porodila zamisel o klubu, ki bi zdru\xc5\xbeil vse nacionalne klube v SHS, in tako je leta 1924 nastal Avtomobilski klub kraljevine SHS. Za slovensko ozemlje je nastala sekcija Ljubljana, leta 1925 pa \xc5\xa1e sekcija Maribor. V Kraljevini Jugoslaviji sta se sekciji vsled administrativne delitve dr\xc5\xbeave na banovine zdru\xc5\xbeili._NEWLINE_Z izbruhom druge svetovne vojne se je vsakr\xc5\xa1no delovanje klubov ustavilo. V okupirani Ljubljani je nekaj \xc4\x8dasa deloval italijanski kraljevi avtomobilski klub. Partizani so leta 1944 izdali vojno prometni pravilnik in uvedli registracijo vozil. Po vojni se delovanje kluba ni neposredno nadaljevalo. _NEWLINE_5. septembra 1948 je bila ustanovljena Avto-moto zveza Slovenije, ki je takrat predvsem koordinirala njene \xc4\x8dlane in klube. Z leti se je obseg dejavnosti \xc5\xa1iril, ena pomembnej\xc5\xa1ih je pomo\xc4\x8d na cesti, ki jo je za\xc4\x8dela izvajati 1. oktobra 1959, takrat pod imenom Slu\xc5\xbeba pomo\xc4\x8d-informacije. Od leta 1957 izdaja tudi glasilo, danes pod imenom Motorevija.'